CELEX: C2005/106/71
Language: el
Date: 2005-04-30 00:00:00
Title: Υπόθεση T-70/05: Προσφυγή της European Dynamics S.A. κατά της European Maritime Safety Agency που ασκήθηκε στις 14 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/35
            
         Προσφυγή της European Dynamics S.A. κατά της European Maritime Safety Agency που ασκήθηκε στις 14 Φεβρουαρίου 2005
   (Υπόθεση T-70/05)
   (2005/C 106/71)
   Γλώσσα διαδικασίας: η αγγλική
   Η European Dynamics S.A. με έδρα την Αθήνα (Ελλάς), εκπροσωπούμενη από τον δικηγόρο Ν. Κορογιαννάκη, άσκησε ενώπιον του Πρωτοδικείου των Ευρωπαϊκών Κοινοτήτων, στις 14 Φεβρουαρίου 2005, προσφυγή κατά της European Maritime Safety Agency.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της EMSA, να απορρίψει την προσφορά της και να κατακυρώσει τη σύμβαση στον επιλεγέντα έτερο προσφεύγοντα·
            
         
               —
            
            
               να ακυρώσει τις συνακόλουθες αποφάσεις της EMSA σε σχέση με τους υπό εξέταση, εν προκειμένω, υποβαλόντες προσφορές·
            
         
               —
            
            
               να καταδικάσει την EMSA στα δικαστικά της έξοδα και στα λοιπά σχετικά με την υπό κρίση προσφυγή έξοδα, έστω και σε περίπτωση απορρίψεως της προσφυγής.
            
         Νομικοί ισχυρισμοί και κύρια επιχειρήματα
   Η προσφεύγουσα εταιρία υπέβαλε προσφορές ανταποκρινόμενη στην πρόσκληση για υποβολή προσφορών της EMSA υπό τα στοιχεία EMSA C-1/0104-2004 (1) EMSA C.2/06/04 (2) για την επικύρωση και περαιτέρω ανάπτυξη του δικτύου SafeSeaNet και για προδιαγραφές και ανάπτυξη της βάσης δεδομένων των θαλάσσιων συμβάντων και του συστήματος κεντρικού δικτύου και διαχείρισης. Με τις προσβαλλόμενες αποφάσεις απορρίφθηκαν οι προσφορές της προσφεύγουσας και κατακυρώθηκαν οι συμβάσεις σε άλλον προσφέροντα.
   Η προσφεύγουσα, προς στήριξη της προσφυγής της για την ακύρωση των προσβαλλομένων αποφάσεων, ισχυρίζεται, πρώτα απ' όλα, ότι η καθής αρχή έχει παραβιάσει τις αρχές της καλής πίστεως και της ορθής διαχειρίσεως, ενεργώντας με σημαντική καθυστέρηση και παραλείποντας να δώσει κατάλληλες απαντήσεις στα ερωτήματα του προσφέροντος πριν από την υποβολή των προσφορών. Η καθής αρνήθηκε να απαντήσει στα ερωτήματα της προσφεύγουσας για τον λόγο ότι δεν είχαν αυτά υποβληθεί εγκαίρως, και τούτο μολονότι εμμέσως παραδέχθηκε ότι τεχνικής υφής και υπό τον προσωπικό της έλεγχο προβλήματα είχαν εμποδίσει τη λήψη των ερωτημάτων. Η προσφεύγουσα θεωρεί ότι αν η καθής είχε απαντήσει στα ερωτήματά της εγκαίρως και προσηκόντως θα είχε μπορέσει να υποβάλει περισσότερο ανταγωνιστική προσφορά.
   Περαιτέρω, η προσφεύγουσα διατείνεται ότι η καθής έχει παραβεί τον Χρηματοδοτικό Κανονισμό (3) καθώς και το άρθρο 17, παράγραφος 1, της οδηγίας 92/50 (4), χρησιμοποιώντας κριτήρια εκτιμήσεως, ειδικότερα την προηγούμενη εμπειρία των υποβαλλόντων προσφορές, τα οποία ούτε διευκρινίζονταν ούτε περιλαμβάνονταν στην πρόσκληση για υποβολή προσφορών.
   Επίσης, η προσφεύγουσα διατείνεται ότι η καθής έχει υποπέσει σε πρόδηλη πλάνη εκτιμήσεως θεώρωντας ότι η προσφορά του επιλεγέντος συμμετέχοντος υπερτερούσε αυτής της προσφεύγουσας. Σχετικώς, η προσφεύγουσα διατείνεται ότι, για την εκτίμηση της προσφοράς της, δεν χρησιμοποιήθηκε καμία προκαθορισμένη αντικειμενική μεθοδολογία, ότι, αντιθέτως, τα χρησιμοποιηθέντα κριτήρια άφηναν περιθώριο για υποκειμενικές εκτιμήσεις και ότι, τελικώς, δεν υπήρξε καθαρή και αντικειμενική εκτίμηση.
   Τέλος, η προσφεύγουσα υποστηρίζει ότι η καθής παρέλειψε να της παράσχει την κατάλληλη ενημέρωση και να αιτιολογήσει τις πράξεις της, μη απαντώντας σε θεμιτά και εγκαίρως υποβληθέντα ερωτήματά της.
   
      (1)  ΕΕ 2004/S 126-106254
   
      (2)  ΕΕ 2004/S 128-108207
   
      (3)  Κανονισμός του Συμβουλίου (ΕΚ, Ευρατόμ) 1605/2002 της 25ης Ιουνίου 2002 για τον συντονισμό των διαδικασιών σύναψης δημοσίων συμβάσεων υπηρεσιών (ΕΕ L 248, 16.09.2002, σ. 1)
   
      (4)  Οδηγία του Συμβουλίου 92/50/ΕΟΚ της 18ης Ιουνίου 1992 για τον συντονισμό σύναψης δημοσίων συμβάσεων υπηρεσιών, ΕΕ L 209, 24.07.1992, σ. 1